Liberijos ekonomika

Liberijos ekonomika – Liberijos, valstybės Vakarų Afrikoje, Atlanto vandenyno pakrantėje, ekonomika.

Ūkis 
Liberija – ekonomiškai silpna valstybė. Svarbiausios ūkio šakos – kasyba ir bioprodukcinis ūkis. 1990–1997 m. ir 2001– 2003 m. pilietiniai karai neigiamai paveikė Liberijos ekonomiką. 2003 m. BVP sudarė 0,38 mlrd. JAV dolerių (pagal perkamosios galios paritetą – 3,26 mlrd. JAV dol.), 2008 m. – 1,5 mlrd. JAV dolerių. BVP dalis 1 gyventojui 2003 m. – 130 JAV dolerių (pagal perkamosios galios paritetą – 1000 JAV dol.), 2008 m. – 500 JAV dolerių. Užsienio skola – 2,3 mlrd. JAV dolerių (2002 m.). Svarbiausia transporto šaka – prekybinis laivynas.

Pramonė 
Bomi Hilso, Nimbos, Mano Riverio ir Bong Randžo telkiniuose kasama geležies rūda. Deimantai (10 000 karatų, 2004 m.) daugiausia gaunami Nimbos grafystės šiaurėje ir Gbarpolu, Grand Kape Mounto, Lofos grafystėse, netoli Siera Leonės sienos. 

Dar kasamas auksas (20 kg, 2004 m.), baritas, kianitas. 2000 m. pagaminta 524 mln. kWh. elektros energijos. 62% elektros energijos pagamina šiluminės elektrinės, 38% – hidroelektrinės; didžiausia Mount Cofe hidroelektrinė prie Sent Paulo upės. 

Apdirbamoji pramonė menka; daugiausia perdirbamas lateksas ir palmių aliejus. Yra nedidelių naftos perdirbimo, statybinių medžiagų (cementas), medienos apdirbimo, chemijos (muilas), siuvimo, avalynės (daugiausia guminės), maisto (gėrimų) pramonės įmonių. Pramonė daugiausia sutelkta Monrovijoje.

Bioprodukcinis ūkis 

Žemės ūkio naudmenos užima apie 27% Liberijos teritorijos, iš jų ariamoji žemė apie 15%. Vyrauja nedideli, 3 ha ploto ūkiai. Eksportui plantacijose ir mažuose ūkiuose auginami kaučiukmedžiai, kavamedžiai, kakavmedžiai, alyvpalmės. Dar auginami maniokai, dioskorėjos, batatai, bananai, ryžiai, cukranendrės. 

Veisiami galvijai, kiaulės, avys, ožkos; gyvulininkystę plėtoti trukdo musė cėcė. 

Kertamas miškas; 2003 m. paruošta 5,7 mln. m³ medienos. Žvejyba; 2002 m. sugauta 11 500 t žuvų ir kitų jūrų gyvūnų, daugiausia jūrų liežuvių, omarų, vėžių, krevečių, krabų.

Bankai 
2007 m. veikė Liberijos centrinis bankas, įkurtas 1999 m. vietoje Liberijos nacionalinio banko, būstinė Monrovijoje) ir 5 komerciniai bankai (visi Monrovijoje, iš jų vienas Italijos, vienas Nigerijos kapitalo). 

Liberijos piniginis vienetas – Liberijos doleris, lygus 100 centų, įvestas 1847 m., 1907 m. pakeistas Vakarų Afrikos svaru, 1943 m. JAV doleriu, 1960 m. vėl įvestas.

Užsienio prekyba 
Užsienio prekybos balansas neigiamas. 2004 m. eksportuota prekių už 910 mln., importuota už 484 mln. JAV dolerių. 2006 m. eksportas siekė 1,2 mlrd. JAV dolerių, importas – 7,14 mlrd. JAV dolerių.

Eksportuojama daugiausia kaučiukas (41,5% viso eksporto, 2003 m.), mediena, kakavos pupelės, geležies rūda, importuojami maisto produktai, gyvuliai, ryžiai, nafta (17% viso importo, 2004 m.), mašinos, transporto įranga, plataus vartojimo prekės. Daugiausia prekių eksportuojama į Vokietiją (43,2% viso eksporto), Lenkiją, Graikiją, JAV, importuojama iš Pietų Korėjos (39,2% viso importo), Japonijos, Singapūro, Vokietijos (2003 m.). Lietuva 2005 m. į Liberiją eksportavo prekių už 30,1 mln. Lt, importavo iš jos prekių už 6,4 mln. Lt.

Turizmas 
Turizmas išplėtotas menkai. Labiausiai turistų lankomi paplūdimiai netoli Monrovijos ir Robertsporto, Kpatavi kriokliai (Zor Creeko upėje), Kendejos skansenas.

Šaltiniai